SL Uradni list Evropske unije C 192/38

Resolucija Odbora regij „S čezmejnim sodelovanjem postaja Evropa oprijemljiva realnost — poziv za sprejetje uredbe o Evropskem združenju za teritorialno sodelovanje“

(2006/C 192/08)

Odbor regij je

ob upoštevanju člena 159(3) Pogodbe ES, ki predvideva sprejetje posebnih ukrepov Evropske skupnosti za spodbujanje ekonomske in socialne kohezije;

ob upoštevanju prvega odstavka člena 265 Pogodbe ES: „Svet ali Komisija se posvetuje z Odborom regij v primerih, predvidenih s to pogodbo, in v vseh drugih primerih, za katere ena od teh dveh institucij meni, da je primerno, zlasti tistih, ki zadevajo čezmejno sodelovanje“;

ob upoštevanju okvirne konvencije Sveta Evrope, Madrid 1980, in njenih uspešnih dodatnih protokolov (1995, 1998);

ob upoštevanju svojega mnenja o strategijah za krepitev čezmejnega in medregionalnega sodelovanja v razširjeni EU — temeljni dokument, ki določa smernice za prihodnost (CdR 181/2000 fin), ki je bilo sprejeto marca 2002;

ob upoštevanju Predloga uredbe Evropskega parlamenta in Sveta o ustanovitvi evropske skupine za čezmejno sodelovanje (GECT), ki ga je sprejela Evropska komisija 14. julija 2004, KOM(2004) 496 končno — 2004/0168 (COD);

ob upoštevanju svojega mnenja o predlogu uredbe Evropskega parlamenta in Sveta o oblikovanju evropskega združenja za čezmejno sodelovanje (GECT) (CdR 62/2004) z dne 17. novembra 2004 (poročevalec: g. Niessl, deželni glavar Gradiščanske, AT/PES);

ob upoštevanju poročila (A6-0206/2005) Evropskega parlamenta o predlogu uredbe Evropskega parlamenta in Sveta o oblikovanju evropskega združenja za čezmejno sodelovanje (GECT) z dne 21. junija 2005;

ob upoštevanju pisma predsednika Di Stasija predsedniku Straubu z dne 1. decembra 2005, v katerem poudarja popolno podporo Kongresa lokalnih in regionalnih oblasti Sveta Evrope predlogu Evropske komisije za uredbo GECT;

ob upoštevanju nedavnih pogajanj v pristojni delovni skupini Sveta in cilja trenutnega predsedstva EU, da spomladi 2006 zaključi pogajanja o osnutku predloga uredbe;

ocenjuje Evropsko združenje za teritorialno sodelovanje (EZTS) kot pravni instrument, ki je pozitiven in nujno potreben, da se bistveno olajša in izboljša čezmejno, medregionalno in nadnacionalno sodelovanje v Evropi;

poudarja, da partnersko sodelovanje na področju čezmejnega, medregionalnega in nadnacionalnega izvajanja strukturnih programov EU zaradi nezadovoljivih pristojnosti mnogih regionalnih in lokalnih oblasti temelji zgolj na sporazumih, tako imenovanih gentlemen's agreements, in nima jasno določenih pravnih obveznosti;

opozarja, da se je po širitvi EU leta 2004 močno povečala potreba po sodelovanju med lokalnimi in regionalnimi oblastmi in novimi državami članicami, ter da je EU temu razvoju bolj dorasla kot doslej;

se zahvaljuje Komisiji za predlog uredbe o Evropskem združenju za teritorialno sodelovanje, in ga popolnoma podpira;

poziva države članice, da na zasedanju Sveta izpostavijo potrebo po pravnem instrumentu za Evropsko združenje za teritorialno sodelovanje in pokažejo svojo politično željo po temeljnem izboljšanju pravnega okvira za okrepljeno čezmejno, nadnacionalno in medregionalno sodelovanje;

prosi avstrijsko predsedovanje EU, da stori vse, da se bodo pogajanja v okviru strukturnih skladov okrepila in se še v času avstrijskega predsedovanja EU uspešno zaključila. Pri tem se mora spoštovati načelo predloga uredbe;

podpira mnenje Evropskega parlamenta, da je treba ustvariti pravno podlago Skupnosti za čezmejno, nadnacionalno in medregionalno sodelovanje, ki bi ustvarila pravo dodatno vrednost za državljane;

poziva svoje člane, da poskušajo odgovorne organe na nacionalni ravni in predstavnike Evropskega parlamenta pripraviti do nadaljnje pozitivne razprave o ustanovitvi Evropskega združenja za teritorialno sodelovanje;

na podlagi dosedanjih izidov pogajanj v delovni skupini Sveta (stanje januarja 2006) predlaga, da se pojasnijo naslednje točke v besedilu uredbe, kar je v interesu vseh in bi služilo širši uporabi uredbe:

— pojasniti izjavo Komisije, da naj se po ustanovitvi Evropskega združenja za teritorialno sodelovanje v skladu z uredbo temu združenju pridružijo tudi oblasti iz tretjih držav, ki bi uredbo prenesle v nacionalno zakonodajo;

— pojasniti, da lahko v okviru Evropskega združenja za teritorialno sodelovanje vsi partnerji sodelujejo preko nacionalnih meja na vseh področjih, na katerih bi lahko sodelovali tudi znotraj posamezne države članice, kajti ta instrument podpira načelo nediskriminacije;

— pojasniti, da države članice obstoječe materialne pristojnosti partnerjev EZTS ne smejo omejiti zaradi izvajanja uredbe EZTS;

— pojasniti, da partnerji lahko EZTS ustanovijo brez predhodnega dovoljenja nadrejenih, in da države članice oz. notranji odgovorni organi opravljajo pravni nadzor obstoječega EZTS;

pooblašča predsednika OR, da še pred zaključkom dela pristojne delovne skupine Sveta Evropski komisiji, Evropskemu parlamentu in trenutnemu predsedstvu Sveta ter vladam držav članic izroči to resolucijo.